Dragi šestaši!

Nastavljamo s našom nastavom na daljinu. Danas ćete sami, vođeni mojim uputama, proučiti temu *Opis otvorenoga i zatvorenoga prostora*. Kako smo već i u petom razredu i u prvom polugodištu šestoga razreda učili što je opis, koje su vrste opisa i vježbali opisivanje osoba, ova tema ne bi vam trebala biti teška.

Ono što biste trebali zapisati u svoje bilježnice, napisat ću plavom bojom.

Zapišite u svoje bilježnice naslov.

**Opis otvorenoga i zatvorenoga prostora**

**Zadatak**

Pročitajte u udžbeniku *Govori hrvatski 6* na **str. 86.** tekst *Bakina kuća* koji je opis unutrašnjosti bakine kuće, a na **str. 87.** drugi tekst *Bakina kuća* u kojem se opisuje vanjski prostor oko bakine kuće.

**Prepiši u tablicu pojedinosti koje se opisuju u zatvorenome prostoru (u prvome opisu) i u otvorenome prostoru (u drugome opisu).**

(Započela sam, a ti nastavi dalje.)

Kad završiš s popunjavanjem tablice, možeš provjeriti točnost na kraju dokumenta gdje se nalazi popunjena tablica.

|  |  |
| --- | --- |
| ZATVORENI PROSTOR(prvi tekst) | OTVORENI PROSTOR(drugi tekst) |
| – bakina kuća – posljednja u ulici––––––– | – stara drvena vrata s hladnom mjedenom ručkom– –––––– |

Vidimo da nije potrebno opisati svaku pojedinost u prostoru, biraju se one najvažnije pojedinosti koje daju sliku o prostoru i predočuju ugođaj koji vlada u prostoru.

Prepiši u bilježnicu sažetak (pisan plavom bojom). U njemu se uz nove spoznaje o opisu otvorenoga i zatvorenoga prostora nalazi i mali podsjetnik o onome što smo o opisu već naučili.

OPIS OTVORENOGA PROSTORA – prikazivanje izvanjskoga prostora u kojem se zbiva događaj o kojem se pripovijeda

OPIS ZATVORENOGA PROSTORA – prikazivanje unutrašnjega prostora u kojem se zbiva događaj o kojem se pripovijeda

– prostor doživljavamo: – vidom

 – sluhom

 – njuhom

 – opipom

 – okusom

– opis ne treba biti faktografski vjeran – važnije je predočavanje ugođaja

– bitan je izbor riječi i izraza

– pojedinosti u opisu moraju se nizati redom

– plan opisa:

1. uvod – imenovanje prostora

2. razrada – opis pojedinosti u prostoru

3. zaključak – ugođaj, osobni odnos prema opisanom prostoru

**OBJEKTIVAN OPIS**

* vjerno i točno prikazivanje ili predočavanje prostora
* ne iznose se osjećaji, dojmovi ili stavovi opisivača

**SUBJEKTIVAN OPIS**

* prikazivanje ili predočavanje nekoga prostora kako smo ga doživjeli
* iznosi osjećaje, dojmove ili stavove opisivača
* slikovito izražavanje – uporaba stilskih izražajnih sredstava

**VJEŽBANJE**

Za vježbu riješi 1. i 2. zadatak na 85. str. u radnoj bilježnici.

Točne odgovore možeš pronaći na kraju dokumenta.

**DOMAĆA ZADAĆA (ZA BODOVE)**

**Sastavak napiši u *Wordu* i pošalji ga e-mailom u utorak ujutro (24. ožujka).**

vlatka.biscan@gmail.com

Odaberi jedan otvoreni prostor (dvorište, školsko igralište, ulica ili sl.) **ili** jedan zatvoreni prostor (učionica, školska knjižnica, dnevna soba, kuhinja ili sl.) i opiši ga subjektivno.

Opis mora sadržavati opis izgleda prostora (opisuj redom, nemoj skakati s jedne pojedinosti na drugu pa se opet vraćati na prvu pojedinost) i ugođaj.

Sastavak mora imati uvod (u kojem navodimo što se opisuje), razradu (sam opis prostora i ugođaja) i zaključak (odnos prema tom prostoru).

Mora imati najmanje tri odjeljka – prvi red svakoga odjeljka uvuci.

Mora imati otprilike stranicu teksta.

Pazi na pravopisnu i gramatičku točnost.

**TOČNI ODGOVORI**

|  |  |
| --- | --- |
| OTVORENI PROSTOR | ZATVORENI PROSTOR |
| – bakina kuća – posljednja u ulici– najmanja i najstarija– okružena borovima i brezama– iza kuće je voćnjak– voćnjak je ograđen starom drvenom ogradom– mala trošna vrata– lijevo i desno susjedovi vrtovi puni povrća | – stara drvena vrata s hladnom mjedenom ručkom– škripa bakinih vrata– dugački hodnik– stari drveni stol na sredini kuhinje– bijeli stolnjak požutio od stajanja, izglačan i čist– obiteljske fotografije i starinski sat na zidu– tanjuri, lonci i poklopci na starinskoj polici– zamirisalo na dunje |

**TOČNI ODGOVORI (RADNA BILJEŽNICA)**

1. Opis je doživljen vidom, sluhom, dodirom i okusom.

vidni opažaj: velikoga bora, more se uzburkalo

slušni opažaj: šum valova, glasanje galeba

dodirni opažaj: osjetio sam slane kapljice na svojim obrazima

opažaj okusa: slane kapljice

2.

UGODAN OSJEĆAJ ZATVORENOGA PROSTORA

Soba je mirisala po majčinim paprenjacima.

U prostoriji sam odmah uočio puno zanimljivih knjiga na policama i slika na zidovima.

Kuhinjom je odzvanjao njezin glasni i zarazan smijeh.

NEUGODAN OSJEĆAJ ZATVORENOGA PROSTORA

U djevojačkoj je sobi bilo sparno i zagušljivo.

U kući je bilo hladno iako su radijatori bili vrući.

Nepomično je sjedio u uglu mračne sobe i tupo je gledao u jednu točku.